

REPUBLIKA HRVATSKA

KARLOVAČKA ŽUPANIJA

GRAD DUGA RESA

**G r a d s k o v i j e ć e**

KLASA: 021-05/19-01/02

URBROJ: 2133/03-01/09-19-

Duga Resa, 27. prosinac 2019.g.

**Z A P I S N I K**

**26. redovne sjednice Gradskog vijeća Grada Duge Rese,**

**održane 27. prosinca 2019. g., s početkom u 9 sati, u gradskoj vijećnici**

 Sjednicom Gradskog vijeća predsjeda predsjednik Gradskog vijeća Ivan Moguš. Otvorio je sjednicu Gradskog vijeća i pozdravio nazočne.

 Na sjednicu su pozvani:

- vijećnici Gradskog vijeća

- gradonačelnik Tomislav Boljar, nazočan je sjednici,

- zamjenica gradonačelnika Katarina Srakočić, nije nazočna i ispričala se.

 - predsjednik ogranka političke stranaka HSU Josip Sviličić, nazočan je sjednici

- vijećnici Županijske skupštine s područja Grada Duge Rese Jadranka Golubić, Helena Stojković, Damir Radinović, nazočni su,

- pročelnici upravnih odjela Grada Duge Rese i nazočni su:

- Helena Milković - Klokočki, pročelnica Gradske službe

- Mladen Rakočević, pročelnik Upravnog odjela za prostorno planiranje, komunalno

 gospodarstvo, zaštitu okoliša i imovinu

- Kristina Luketić, pročelnica Upravnog odjela za gospodarstvo, društvene djelatnosti, stambene, pravne i opće poslove

- Mira Fudurić-Kurelić, pročelnica Upravnog odjela za proračun, financije, javne prihode i gradsku riznicu djelatnosti, stambene, pravne i opće poslove ,

- ravnatelji i direktori tvrtki i ustanova u vlasništvu Grada, nazočni su:

- direktorica tvrtke Čistoća Duga Resa d.o.o. Josipa Škrtić-Pucarević

- direktor tvrtke Komunalno Duga Resa d.o.o. Ivan Klokočki

- ravnateljica Dječjeg vrtića Duga Resa Ana Božić,

- ravnatelj Pučkog otvorenog učilišta Duga Resa Igor Črnugelj.

- direktor Turističke zajednice područja Četiri rijeke Ivan Puškarić,

Sjednici je nazočan predsjednik Gradske organizacije Hrvatske narodne stranke Dražen Benković. Nije nazočna ravnateljica Gradske knjižnice i čitaonice Mirjana Bašić.

Iz tvrtke Komunalno Duga Resa d.o.o. na sjednici je Ivan Klokočki, rukovoditelj odjela razvoja.

 Na sjednicu su pozvani predstavnici medija.

Za vođenje zapisnika nazočna je Mirjana Duganić, administrativni referent Gradske službe.

***Za sjednicu Gradskog vijeća postoji tonski zapis.***

Predsjednik Gradskog vijeća prije prelaska na prozivku vijećnika predsjednik je najavio statusne promjene u Gradskom vijeću i dao je riječ pročelnici Gradske službe Heleni Milković Klokočki koja je upoznala vijećnike s podnesenom ostavkom Miroslava Furdeka 18. 11. 2019. g. na dužnost zamjenika gradonačelnika i u roku 8 dana podnio zahtjev predsjedniku Gradskog vijeća za aktivacijom vijećničkog mandata. 26. 11. 2019. aktiviran je vijećnički mandat. S istim danom prestao je vijećnički mandat zamjenskoj vijećnici Danijeli Salopek. O tome je izviješteno Ministarstvo uprave koje je potvrdilo da su ostavka i početak mandata zakoniti.

Nakon izlaganja pročelnice Gradske službe predsjednik Gradskog vijeća pozvao je Miroslava Furdeka na polaganje prisege. Predsjednik Vijeća pročitao je tekst prisege, a Miroslav Furdek potvrdio je preuzimanje dužnosti izgovaranjem riječi „PRISEŽEM“. Predsjednik Vijeća pozivao je vijećnika da prisegu i potpiše. Zahvalio je Miroslavu Furdeku koji se na dosadašnjoj funkciji zamjenika gradonačelnika nesebično odrekao svog prava na plaću i sredstva namijenio za opće dobro građana Duge Rese. /Potpisana prisega priložena je originalu zapisnika./

 Predsjednik Gradskog vijeća zatražio je da se izvrši prozivka prisutnih vijećnika radi utvrđivanja kvoruma. Prozivkom je utvrđeno da su sjednici nazočni vijećnici: Dijana Zadrović, Zlatko Grčić, Vjekoslav Tutek, Marijo Popovački, Matija Katić, Ljiljana Galić, Borna Grgurić, Miroslav Furdek, Mijo Ivanić, Anđelko Grman, Branko Primužak, Ivan Moguš, Bruno Kurelić, Zlatko Matičić, Jasmin Sarvan i Marko Benić. Opravdano je izočna: Ivana Čepuran.

 Od 17 nazočno je 16 vijećnika Gradskog vijeća.

Predsjednik Gradskog vijeća predložio je, a s čime su suglasni i vijećnici oporbe, da se obzirom na opsežnost dnevnog reda sjednice na ovoj sjednici ne bude Aktualnog sata. Prijedlog je dao na glasovanje. Prihvaćen je jednoglasno s 16 glasova ZA. Predsjednik je dao predloženi dnevni red na glasovanje. Prihvaćen je jednoglasno s 16 glasova ZA.

Prije nastavka rada sjednice po prihvaćenom dnevnom redu predsjednik Gradskog vijeća najavio je pokretanje inicijative koja bi mogla interesirati većinu građana Duge Rese i dao traženu riječ vijećniku Jasminu Sarvanu da s rečenim upozna nazočne.

Vijećnik Jasmin Sarvan upoznao je da grupa dugarešana štovatelja djela legendarnog djelatnika i igrača Dragautina Drvodelića Drde s kojima je i on pokreće inicijativu upisa njegovog imena u Tematski park nogometnog kluba Hajduka koji će u sklopu stadiona Poljuda u Splitu biti otvoren 2020. g. Upisuju se imena i prezimena bivših igrača Hajduka. Cilj je da do 7. svibnja, Drdinog 100. rođendana, prikupe 7.500,00 kn. U klubu je igrao od 1949.-10951. g. i ostvario dva držana prvenstva. U Hajduku je odigrao 108 utakmica i postigao 28 zgoditaka. Osim potrebnih financijskih sredstava potrebna je i suglasnost članova obitelji s kojima je kontaktirano (unucima). Oni su dali svoj pristanak. Vijećnik je upoznao s izgledom Tematskog parka. Pozvao je vijećnike i dužnosnike da uplate određeni iznos prema svojim mogućnostima.

Predsjednik Gradskog vijeća nakon iznijetog pozvao je nazočne da se dobrovoljno uključe u akciju da se upiše ime našeg građana, ljubitelja nogometa, bivšeg igrača Hajduka.

Predsjednik Gradskog vijeća nastavio je s radom sjednice po prihvaćenom dnevnom redu.

**D n e v n i r e d**

1./ Verifikacija zapisnika 25. sjednice Gradskog vijeća,

2./ Proračun Grada Duge Rese za 2020. godinu i projekcije za 2021. i 2022. godinu, donošenje,

3./ Odluka o izvršavanju Proračuna Grada Duge Rese za 2020. godinu, donošenje,

4./ Plan gradnje komunalnih vodnih građevina u 2020. godini, donošenje,

5./ Program građenja objekata i uređaja komunalne infrastrukture u Gradu Dugoj Resi za 2020. godinu, donošenje,

6./ Program održavanja komunalne infrastrukture u Gradu Dugoj Resi za 2020. godinu, donošenje,

7./ Programa javnih potreba u kulturi Grada Duge Rese za 2020., donošenje,

8./ Programa javnih potreba u sportu Grada Duge Rese za 2020., donošenje,

9./Programa javnih potreba predškolskog odgoja i obrazovanja za Grad Dugu Resu u 2020., donošenje,

10./ Programa javnih potreba u školstvu - iznad standarda Grada Duge Rese za 2020., donošenje,

11./ Odluka o socijalnoj skrbi, donošenje,

12./ Financijski plan za provedbu prava propisanih Odlukom o socijalnoj skrbi za 2020. godinu, donošenje,

13./ Program socijalne pomoći iznad standarda za 2020. godinu, donošenje,

14./ Program javnih potreba za obavljanje djelatnosti HGSS – Stanice Karlovac za 2020. godinu, donošenje,

15./ Program potpora poljoprivredi i ruralnom razvoju na području Grada Duge Rese za 2020. godinu, donošenje,

16./ Izmjene Programa građenja objekata i uređaja komunalne infrastrukture u 2019. – rebalans I., donošenje,

17./ Izmjene Programa održavanja komunalne infrastrukture u Gradu Dugoj Resi u 2019. godini – rebalans I., donošenje,

18./ Odluka o lokalnim porezima Grada Duge Rese, donošenje,

19./ Odluka o osnivanju javne ustanove za poticanje lokalnog razvoja, donošenje,

20./ Odluka o kapitalnoj pomoći tvrtki Komunalno Duga Resa d.o.o. za izradu projektne dokumentacije izgradnje sanitarnog kanala i vodoopskrbnog cjevovoda Sunčano naselje Duga Resa, donošenje,

21./ Odluka o kapitalnoj pomoći tvrtki Komunalno Duga Resa d.o.o. za izradu projektne dokumentacije izgradnje sanitarnog kanala naselja Varoš-Bosiljevac, Duga Resa, donošenje,

22./ Odluka o kapitalnoj pomoći tvrtki Komunalno Duga Resa d.o.o. za sanaciju gubitaka vode – Duga Resa i okolne općine, donošenje,

23./ Odluka o kapitalnoj pomoći tvrtki Komunalno Duga Resa d.o.o. za uređenje vodnih građevina Grada Duge Rese, donošenje,

24./ Odluka o kapitalnoj pomoći tvrtki Komunalno Duga Resa d.o.o. za kanalizaciju naselja Curak – novi dio, donošenje,

25./ Odluka o kapitalnoj pomoći tvrtki Komunalno Duga Resa d.o.o. za vodovod Jarče Polje – Zvečaj, donošenje,

26./ Odluka o kapitalnoj pomoći tvrtki Komunalno Duga Resa d.o.o. za vodoistražne radove Duga Resa – Generalski Stol, donošenje,

27./ a) Zaključak o davanju suglasnosti na Opće uvjete isporuke komunalnih usluga javne tržnice na malo, donošenje,

 b) Zaključak o davanju suglasnosti na Opće uvjete isporuke komunalne usluge ukopa pokojnika, donošenje,

28./ Odluka o donošenju Plana upravljanja i raspolaganja imovinom Grada Duge Rese za 2020. godinu, donošenje,

29./ Odluka o redovitom godišnjem financiranju političkih stranaka i članova predstavničkog tijela izabranih s liste grupe birača zastupljenih u Gradskom vijeću Grada Duge Rese iz proračuna Grada Duge Rese za 2020. godinu, donošenje,

30./ Odluka o donošenju Plana djelovanja u području elementarnih nepogoda za područje Grada Duge Rese za 2020. godinu, donošenje,

31./ Analiza stanja sustava civilne zaštite na području Grada Duge Rese za 2019. godinu, donošenje,

32./ Godišnji plan razvoja sustava civilne zaštite na području Grada Duge Rese u 2020. godini s financijskim učincima za trogodišnje razdoblje, donošenje,

33./ Zaključak o usvajanju Informacije o radu i poslovanju pravnih osoba u su-vlasništvu Grada Duge Rese za 2018. godinu, donošenje,

34./ Izvješće o radu Gradskog vijeća za 2019. godinu, donošenje,

35./ Plan rada Gradskog vijeća za 2020. godinu, donošenje,

36./ Izvještaj o radu gradske uprave za 2019. godinu, donošenje,

37./ Program rada Savjeta mladih za 2020. godinu, donošenje,

38./ Odluka o izmjeni Odluke o plaći i drugim pravima gradonačelnika i zamjenika gradonačelnika Grada Duge Rese, donošenje,

39./ Odluka o razrješenju predsjednika Mandatne komisije i Odbora za proračun i financije i imenovanju predsjednika Mandatne komisije i Odbora za proračun i financije, donošenje,

40./ Zaključak o usvajanju Izvješća o korištenju sredstava proračunske zalihe Grada Duge Rese za 2019. godinu, donošenje,

1./ Verifikacija zapisnika 25. sjednice Gradskog vijeća,

 Zapisnik sa 25. sjednice dostavljen je vijećnicima uz poziv za sjednicu.

 Predlagatelj je predsjednik Gradskog vijeća. Otvorio je raspravu. Vijećnici nisu imali primjedbi.

 Jednoglasno s 16 glasova ZA donijet je zaključak

 **Gradsko vijeće verificiralo je zapisnik 25. sjednice Gradskog vijeća, u dostavljenom tekstu.**

2./ Proračun Grada Duge Rese za 2020. godinu i projekcije za 2021. i 2022. godinu, donošenje,

 Predsjednik Gradskog vijeća upoznao je s točkom dnevnog reda. Prijedlog Proračuna dostavljen je u radnim materijalima uz poziv za sjednicu. O prijedlogu je raspravio i Odbor za proračun i financije.

 Predlagatelj je gradonačelnik, a izvjestitelj za predlagatelja pročelnica Mira Fudurić Kurelić.

 Predsjednik Vijeća dao je riječ pročelnici koja je u obrazloženju upoznala Gradsko vijeće da prijedlog proračuna Grada Duge Rese za 2020. g. iznosi 46.404.019,00kn, a projekcije za 2021. i 2022. g. 34.943.250,00 kn odnosno 34.743.003,00 kn. Prihodovnu stranu čine porezni prihodi u iznosu 23.045.000,00 kn 49,66%, pomoći 25,31%, prihodi od imovine, od upravnih pristojbi, po posebnim propisima te od pruženih usluga i ostalih prihoda 7.806.616,00 (16,83%), prihodi od prodaje nefinancijske imovine 0,86%, te višak prihoda iz ranijih godina 3.406.400,00 kn. Najviše tih prihoda (50,3%) raspoređuje se na trošenje kroz Upravni odjel za komunalno gospodarstvo 23.340.431,00 kn i Upravni odjel za gospodarstvo i društvene djelatnosti 16.519.468,00 kn (35,60%). Za funkcioniranje Gradske službe predloženo je 4.750.000,00 kn (10,24%), za financijski odjel i reviziju1.358.520,00 kn (2,9%) te za Savjet mladih, Dječje vijeće i mjesnu samoupravu 435.600,00 kn (0,94%). Prijedlogom proračuna planiran je nastavak provođenja projekata Hitro, Delfin, Reciklažno dvorište i početak projekta aglomeracije Karlovac-Duga Resa u iznosu 8.770.365,00 kn (18,90%). Za proračunske korisnike predviđeno je 9.858.300,00 kn (21,24%). I dalje se planira nabava novih dječjih igrališta i informatizacija škola iz plaća zamjenika gradonačelnika. Povećan je iznos za stipendiranje studenata, povećane su pomoći za novorođenčad na 2.000,00 kn, a u osnovnim školama plaća se u cijelosti produženi boravak djece. Predlaže se povećanje osnovice plaće za 3%. Predviđena je izmjena žarulja za javnu rasvjetu štedljivim ekološkim žaruljama za što je predviđen iznos od 323.000,00 kn.

Predsjednik Vijeća Ivan Moguš upoznao je vijećnike da je Odbor za proračun i financije utvrdio predloženu Odluku o prihvaćanju Proračuna za 2020. i projekcije za 2021. i 2022. i daje ih Gradskom vijeću na raspravu i donošenje.

Predsjednik Gradskog vijeća otvorio je raspravu.

Vijećnik Zlatko Grčić, upozorio je na članke 37.i 39. Zakona o proračunu koje je pročitao. Napomenuo je da je tempiranjem sjednice za 27. prosinca onemogućen rad Vijeća, davanje amandmana na predloženi proračun i prisiljavanje Vijeća da ga donese jer će u protivnom doći do blokade Grada. Ukoliko se ne usvoji gradonačelnik nema vremena donijeti Odluku o privremenom financiranju. Ovim načinom rada ne da se samo ponižava rad Gradskog vijeća nego se ne dozvoljava da ono djeluje i protuzakonito je po ranije navedenim člancima. Projekcije za 2021. i 2022. g. nisu jasne i način na koji se projiciraju. Ukupni prihodi kao i rashodi u posljednje dvije godine dati na drugoj razini samo su prepisani iz 2019. g. ili su još niži. Neobjašnjivo padaju proračunska sredstva za brojne projekte. Isti iznosi se odnose na prihode i rashode. Kasnije će u analizi biti naglasak na 2020. g. budući da ostale godine nemaju smisla niti kontinuitet proračuna u narednom periodu.

U raspravu su se uključili, iznijeli svoja mišljenja i tražili pojašnjenja vijećnica Dijana Zadrović, vijećnik Marijo Popovački, vijećnik Matija Katić, potpredsjednica Gradskog vijeća Ljiljana Galić, vijećnik Vjekoslav Tutek, i vijećnik Branko Primužak.

Potpredsjednik Gradskog vijeća Mijo Ivanić iznio je da će HSS podržati proračun i nada se njegovom dobrom izvršenju kao i svake godine.

Tražena objašnjenja i odgovore na pitanja iz rasprave vijećnika dali su pročelnica Mira Fudurić-Kurelić i gradonačelnik Tomislav Boljar.

Vijećnica Dijana Zadrović hvale vrijednim ocijenila je ulaganje Grada u nadstandard za mlade. Istaknula je i upoznala s državnim projektom „Škola za život“ i dosad s najviše dobivenih potrebnih laptopa, projektora i opreme za školu.

Vijećnik Zlatko Grčić, u ime Kluba vijećnika HDZ-a, a temeljem članka 64. i 65. Poslovnika Gradskog vijeća predložio je dva amandmana na proračun, koje je imao u pisanom obliku kako bi se podijelili vijećnicima.

*/Predloženi pisani amandmani obrazloženi su. Priloženi su originalu zapisnika./*

Amandmanom 1. Klub vijećnika HDZ-a predložio je na pozicijama (izvor 1.0.0. Opći prihodi i primici – Grad)

- 311 Plaće predložene u iznosu 3.488.000,00 kn smanjenje za 350.000,00 kn;

- 312 Ostali rashodi za zaposlene planirani u iznosu 125.000,00 kn smanjiti za 50.000,00 kn;

- 313 Doprinosi na plaće planirani u iznosu 576.000,00 kn smanjiti za 50.000,00 kn

- 323 Rashodi za usluge planirani u iznosu 452.000,00 kn smanjiti za 50.000,00

- 381 Tekuće donacije u novcu (turizam) planirane u iznosu 100.000,00 kn smanjiti za

 50.000,00 kn

- 381 Tekuće donacije u novcu planirane u iznosu 720.000,00 kn smanjiti za 320.000,00 kn

- 381 Tekuće donacije planirane u iznosu 330.000,00 kn smanjiti za 30.000,00 kn

- 323 Rashodi za usluge planirane u iznosu 421.02,00 kn smanjiti za 100.000,00 kn.

- predloženo je povećanje glave 00305 Školstvo i predškolski odgoj – kapitalni projekt izgradnje školske sportske dvorane OŠ I. G. Kovačić - 336 kapitalne pomoći koje su planirane s 0 ,00 kn da budu povećane na 1.000.000,00 kn.

 Amandmanom 2. Klub vijećnika HDZ-a predložio je

- poziciju 366 (Glava 00305 Školstvo i predškolski odgoj) pomoć proračunskim korisnicima drugih proračuna predloženu u iznosu 183.000,00 smanjiti za 150.000,00 kn

- za Dječji vrtić Duga Resa, za programe 1010 Aktivnost „Higijenski materijal „ i „Besplatna kultura za vrtićko dijete“ poziciju 322 Rashodi za materijal i energiju predloženu s 0,00 kn povećati na 100.000,00 kn, a poziciju 329 Ostali nespomenuti rashodi

Vijećnik Zlatko Grčić predložio je predsjedniku Gradskog vijeća da omogući pauzu kako bi vijećnici pročitali predložene amandmane.

***Predsjednik je dao pauzu u 10,35 sati.***

***Sjednica Gradskog vijeća nastavljena je u 11,05 sati.***

Predsjednik Gradskog vijeća dao je riječ predlagatelju proračuna gradonačelniku Tomislavu Boljaru da se očituje o predloženim amandmanima nakon čega bi se pristupilo glasovanju.

Prijedlogom amandmana kojim se skida kapitalni projekt za školstvo i predškolski odgoj značilo bi protiv informatizacije školstva. Da li se razgovaralo s ravnateljicom Srednje škole i profesorima o tome što bi njima trebalo i što polaznicima srednje škole ta oprema znači? Prvo znači očuvanje školstva na području Grada, a drugo da i studenti drugih JLS imaju priliku, potrebu i interes doći ovdje jer drugdje nemaju takav obrazovni program i uvijete. Predlaže se ukidanje toga. Društvo znanja i znanje je nešto što se ne može nikome uzeti, može se pljačkati privatizacijama i mogu prodati firme privatnih vlasnicima. Prijedlog amandmana kao predlagatelju proračuna nije prihvatljiv.

Što se tiče Dječjeg vrtića 8.100.000,00 kn su ukupna sredstva koja Grad iz proračuna daje vrtiću. 600.000,00 kn predviđeno je za energetsku obnovu u vrtića u Kasaru. Promijenjena je peć i stavljeni solari. Sada treba ići na energetsku obnovu. To je bitno. Predložena kupnja higijenskog materijala za djecu vrtića (pelene, papirnate ručnike, vlažne maramice) gradonačelnik je odgovorio da ne odgovara svima ista vrsta. Pitanjem da li za kupnju maramica ili razvoj znanja izjasnio se da je njegov prijedlog razvoj znanja.

O amandmanu broj 1iznio je da je lijepo imati plaće i kad se može predložiti smanjenje plaća. Lljudi odlaze iz Hrvatske je nemaju plaće i još gore ne vjeruju u sustav i sistem. U Gradu Dugoj Resi u odnosu na druge JLS puno je manje zaposlenih. Nije protiv velikih niti malih plaća, svaka mora biti zarađena. Uvijek je do sada bilo skidanja plaća zaposlenika. Povećanje 3% je nešto što je u nekoliko navrata skidano i još uvijek je manje nego što je skinuto prije nekoliko godina. Svakodnevno imamo potrebu angažiranja usluge (geodeta, procjenitelja,…). Država je donijela odluku o vraćanju stanova Gradu Dugoj Resi za koje je bilo potrebno izvršiti procjenu, tako i za imovinu koja se ostavlja Gradu da se može pristupiti prodaji ostavljenih napuštenih kuća.

TZ Grada Duge Rese je ugašena. Među prvima s 5 drugih JLS osnovana je područna TZ područja Četiri rijeke. Potpisani su ugovori između 5 JLS o sufinanciranju. Doći će izbori i govoriti će se o razvoju turizma, a ovdje se predlaže skidanje stavke za turizam, koji je jedna od stavaka gospodarstva. Gradonačelnik se osvrnuo na Advent. Nemamo okićen Grad kao Las Vegas ali imamo preko 11000 zadovoljne djece na klizalištu i zadovoljne roditelje jer djeca besplatno kližu. To je u cilju duže promocije. Iznio je primjer Fužina kojima su se svi smijali, a pogledati danas…. Ovo je dobra dugoročna priča i ne ukidati klizanje. Došli su ljudi iz Karlovca, Bele Krajine, Ogulina… ide se širiti taj prsten. Ima ljudi Dugoj Resi koji su izgubili potrebu druženja, a dobiven je društveni karakter. Za vrijeme štrajka djeca su klizala, nisu bila na mobitelima, kompjuterima, bavila su se rekreacijom. Tamo imaju tjelesni osnovne škole i vrtići. S učiteljima su klizanja. Ima i penzionera koji kližu. Predloženo je da se to ukine. Ne, odgovorio je gradonačelnik.

Petsto članova je korisnika sporta i predloženo je smanjenje djeci 30.000,0 kn. Ako se povećaju kapitalni projekti, a država napravi čudo koje očekujemo i decentralizaciju sredstava moći će se povećati sredstva udrugama. Ovime se pokazuje voditeljima udruga i roditeljima koji vode djecu da je sport bitan za odgoj i obrazovanje za sve.

Protiv je predloženog amandmana o skidanju novca sportskim udrugama.

 Knjigu treba pročitati od početka do kraja, a kad se čita zakon treba pročitati cijelu rečenicu, a ne samo dio koji odgovara. Gradonačelnik je pročitao: “Za potrebu trodijelne dvorane financijska sredstva osigurava Ministarstvo nadležno za obrazovanje i zainteresirana lokalna samouprava.“ S Ministarstvom je potpisano da ćemo sufinancirati 1/3. Škole su županijske. Grad ne može raspisati natječaj za športsku dvoranu. Bilo je nekoliko sastanaka i biti će još. Inzistirat će se izgradnja školske sportske dvorane za koju građevinska dozvola u jedanaestom mjesecu sljedeće godine izlazi. Nedopustivo je da je netko tko je bio za to zadužen sada „lopticu“ prebacuje na Grad Dugu Resu. Grad će svoj dio isfinancirati. Htjelo se predvidjeti 1.000.000,00 kn. Predlagano je Županiji da oni predvide sredstva. Grad ne može provesti natječaj, to mora osnivač – škola i Županija. Oni, niti Ministarstvo za 2020. g. nisu to predvidjeli, a 5 godina je građevinska dozvola za dvoranu.

Potaknut ovim amandmanom mišljenja je da je krajnje vrijeme da osnovno školstvo bude gradsko. Decentraliziranim sredstvima, uz pomoć Ministarstva dvorana bi moglo biti već izgrađena. Politika bi treba biti u pogledu športske dvorane jednaka. Ovom Gradu treba trodijelna dvorana. Na sastanku je bilo rečeno da se može plesati i po hodnicima. Neka Županija i Ministarstvo osiguraju sredstva za dvodijelnu, Grad će osigurati razliku za trodijelnu dvoranu. Ne prihvaća odgovornost ali iznosi žaljenje što dvorane nema. Nada se da će doprijeti do glasa razuma do Županije i Ministarstva da se rebalansom uvrste sredstva da se može provesti javna nabava a tada ćemo mi, nada se, jednoglasno rebalansom osigurati naša sredstva za dvoranu. Do tada obratiti se onome tko to treba napraviti ili neka vrate škole nama pa ćemo mi sami graditi. Žali što je ovo malo više politički, a ne konstruktivno na način da se moglo ispred Kluba HDZ-a ili pojedinačno doći s prijedlozima ranije u Grad dok se proračun radio. Na vrijeme bi rekao da je nešto uvršteno u proračun na prijedlog vijećnika HDZ-a, a ne kada se trebala dignuti ruka. Gradonačelnik je pozvao da buduće iznesu sve dobre prijedloge i on će osobno i vladajuća većina prihvatit bez problema i reći da je nešto prihvaćeno na prijedlog HDZ-a, ali da bude realno, konstruktivno, a ne politički.

 Za riječ je tražio vijećnik Zlatko Grčić i iznio da neće politizirati. Dodatno je obrazložio predložene amandmane. Da je bilo koja stavka predložena za skidanje našlo bi se razloga zašto da se ne skida. Predlagatelj amandmana mora napisati s koje pozicije skida. Bilo im je logički da se za predloženu izgradnju sportske dvorane skida s pozicije sporta. Politizacija oko ovoga je trebala biti detektirana u sljedećem.

Za predloženih milion kuna predloženo je da se promijeni postojeća dokumentacija dvorane. Projektno odstupa i od kriterija za trodijelnu dvoranu prema pedagoškom standardu. Prostor za spremište sprava je prevelik, prostor za spremište teleskopskih tribina je prevelik.

Predlaže dogovor da se promijeni projekt i prilagodit s pedagoškom standardom pa će zajednički postupati prema Županiji i Ministarstvu za trodijelnu dvoranu koja zadovoljava i takmičarske uvijete. To je legitimno pravo.

 Amandman koji se tiče vrtića, podsjetio je da je prijedlog bio kao ranije za radne bilježnice i školske knjige koji nije bio prihvaćen na kraju je bio odrađen. Drago im je što su djeca dobila ono što tražili kroz svoj amandman. Volio bi iznaći stav iznio je vijećnik i obratio se gradonačelniku da on predloži 96.700,00 kn za higijenski materijal za potrebe korisnika Dječjeg vrtića, s neke druge stavke da se pomogne.

 Zaključena je rasprava.

 Predsjednik Gradskog vijeća dao je prvi amandman za glasanje (o školskoj športskoj dvorani). ZA je glasovalo 6 vijećnika. Predsjednik je konstatirao da amandman nije prihvaćen.

 Predsjednik Vijeća dao je drugi amandman na glasovanje (da se 96.700.00 skine s informatizacijske opreme i namijeni za vrtić). ZA je glasovalo 6 vijećnika. Niti ovaj amandman nije prihvaćen.

 Predsjednik Gradskog vijeća Ivan Moguš upoznao je sa zaključkom Odbora za odgoj i osnovno obrazovanje, kulturu, tjelesnu kulturu i šport gdje je predložena izmjena konta proračuna na 4. razini. Predložili su:

- kod općih prihoda i primitaka – Pučkom otvorenom učilištu da se briše konto 4227 uređaji, strojevi i oprema za ostale namjene u iznosu 50.000,00 kn i sredstava prenamjene u novi konto 4226 sportska i glazbena oprema

- u vlastitim prihodima Pučkog otvorenog učilišta briše se konto 4262 ulaganje u računalne programe u iznosu 30.000,00 kn, a sredstva se prenamjenjuju u nova konta 4126 ostala nematerijalna imovina u iznosu 20.000,00 kn konto 4511 dodatna ulaganja na građevinskim objektima u iznosu od 10.000,00 kn.

Predloženo se odnosi se na tehničku izmjenu konta, objasnio je predsjednik Gradskog vijeća.

Na iznijeti prijedlog pročelnica Mira Fudurić-Kurelić obrazložila je da se proračun donosi na trećoj razini i nema potrebe za predloženom izmjenom.

Gradonačelnik Tomislav Boljar istaknuo je bitnim da se ono što je ravnatelj Pučkog otvorenog učilišta predložio da se može provesti kroz nabavu. Sve što je rečeno nastavak je uređenja vanjskog dijela. Pročelnica Mira Fudurić-Kurelić pojasnila je da kako je napisano u planovima može se sve provesti. Sredstva su izvorom osigurana.

Da se ne može po planiranom postupati kroz šezdesetak dana biti će ciljani rebalans radi Lokalne razvojne agencije i ako se prilikom nabave pojavi neka greška to će se vrlo brzo ispraviti. Ostaje kod obećanog. Učilište ide dalje s projektima uređenja odgovorio je gradonačelnik Tomislav Boljar.

Predsjednik Gradskog vijeća potvrdio je iznijeto i dao predloženi proračun za 2020. s projekcijama za 2021. i 2022. g. na glasovanje. ZA je glasovalo 11 vijećnika, UZDRŽANIH u glasovanju je 5 vijećnika. Prijedlog je prihvaćen. Donijet je zaključak

 **Gradsko vijeće donijelo je Proračun Grada Duge Rese za 2020. godinu i projekcije za 2021. i 2022. godinu, u predloženom tekstu.**

3./ Odluka o izvršavanju Proračuna Grada Duge Rese za 2020. godinu, donošenje,

 Predsjednik Gradskog vijeća upoznao je s točkom dnevnog reda. Prijedlog Odluke dostavljen je u radnim materijalima uz poziv za sjednicu.

Predlagatelj je gradonačelnik, a izvjestitelj za predlagatelja pročelnica Mira Fudurić Kurelić. O prijedlogu je raspravio i Odbor za proračun i financije i prihvatio ga upoznao je predsjednik Vijeća nazočne i dao riječ izvjestitelju.

Pročelnica je upoznala s tehničkom Odlukom, uobičajenom, korigiranom s određenim zakonskim izmjena u toku godine. U Odluci je određeno što proračun sadrži i kako se izvršava.

Predsjednik je otvorio raspravu. Nitko se nije javio pa je predsjednik predložio zaključak i dao na glasovanje. ZA je glasovalo 10 vijećnika, 6 je bilo UZDRŽANIH

 **Gradsko vijeće donijelo je Odluku o izvršavanju Proračuna Grada Duge Rese za 2020. godinu, u predloženom tekstu.**

4./ Plan gradnje komunalnih vodnih građevina u 2020. godini, donošenje,

 Prijedlog Plana gradnje komunalnih vodnih građevina u 2020. g. dostavljen je u radnim materijalima uz poziv za sjednicu. Predlagatelj je gradonačelnik, a izvjestitelj za predlagatelja je pročelnik Mladen Rakočević kojem je predsjednik Vijeća dao riječ za obrazloženje.

 Pročelnik je u obrazloženju skrenuo pozornost na tablicu u kojoj je preciznije navedeno za što se namjenjuju sredstva (vodoopskrba i odvodnja). Ukratko je obrazložio planirane radove.

Izvjestitelj za Odbor za komunalno gospodarstvo, prostorno uređenje i zaštitu okoliša je predsjednik Zlatko Matičić. Predsjednik Vijeća dao mu je riječ. Upoznao je nazočne da je – Odbor, na 10. sjednici održanoj 20. prosinca utvrdio je predložen Plan gradnje komunalnih vodnih građevina u 2020., programe, planove i zaključke po točkama koje slijede i iste daje Gradskom vijeću na raspravu i donošenje.

Predsjednik je otvorio raspravu za koju se nitko nije javio. Predložio je zaključak i dao na glasovanje. ZA je glasovalo 11 vijećnika, 5 je bilo UZDRŽANO. Donijet je zaključak

 **Gradsko vijeće donijelo je Plan gradnje komunalnih vodnih građevina u 2020. godini, u predloženom tekstu.**

5./ Program građenja objekata i uređaja komunalne infrastrukture u Gradu Dugoj Resi za 2020. godinu, donošenje,

 Prijedlog Programa dostavljen je u radnim materijalima uz poziv za sjednicu.

Predlagatelj je gradonačelnik

 Predsjednik je dao riječ izvjestitelju za predlagatelja pročelniku Mladen Rakočeviću. U tablici članka 5. navedeni su radovi predviđeni za realizaciju predloženi programom koje je ukratko obrazložio pročelnik.

 Odbor je utvrdio predloženi Program građenja objekata i uređaja komunalne infrastrukture u Gradu Dugoj Resi za 2020. s kojim zaključkom je nazočne upoznao predsjednik odbora Zlatko Matičić u prethodnoj točci dnevnog reda.

 Otvorena je rasprava u kojoj je vijećnicu Dijanu Zadrović zanimalo gdje je planiran i kako će izgledati urbani mobilijar i da li je planirana sanacija ili rezanje borova na groblju Sveti Petar koji uništavaju privatnu imovinu (grobove).

 Za mobilijare ima puno zahtjeva u gradu za Trg hrvatskih mučenika, Tomislavov trg i druga mjesta, a najveća investicija na groblju je izgradnja ograde. Borovi su šumsko drveće i nisu prikladni. O tome će razgovarati s direktoricom Čistoće Duga Resa d.o.o.

 Gradonačelnik Tomislav Boljar dopunio je odgovor i upoznao da je ispod zasađenih borova ogromno klizište i uklanjanjem tih borova ono bi se aktiviralo.

 Predsjednik je zaključio raspravu i dao zaključak na glasovanje. ZA je glasovalo 10 vijećnika, 4 su bila UZDRŽANA u glasovanju

 **Gradsko vijeće donijelo je Program građenja objekata i uređaja komunalne infrastrukture u Gradu Dugoj Resi za 2020. godinu, u predloženom tekstu.**

6./ Program održavanja komunalne infrastrukture u Gradu Dugoj Resi za 2020. godinu, donošenje,

 Prijedlog Programa dostavljen je u radnim materijalima uz poziv za sjednicu.

 Predlagatelj je gradonačelnik, a izvjestitelj za predlagatelja pročelnik Mladen Rakočević kojem je predsjednik dao riječ za obrazloženje. Pročelnik je upoznao za koju namjenu u predloženom Programu su predviđena sredstva (zimska služba, održavanje nerazvrstanih cesta, higijeničarska služba, održavanje udarnih rupa, električna energija,...). Izvijestio je o ulaganjima u led rasvjetu čime se smanjuje trošak potrošnje javne rasvjete. Na sjednici Odbora bilo je pitanje čišćenja slivnika koje poslove objektivno i radi Komunalno i da ne budu u ugovoru radova koje obavlja Čistoća, a da se operativno pojednostavi.

O prijedlogu je raspravio i Odbor za komunalno gospodarstvo, prostorno uređenje i zaštitu okoliša, upoznao je predsjednik Gradskog vijeća, a sa zaključkom je predsjednik Zlatko Matičić upoznao u točci 4 dnevnog reda.

Predsjednik je otvorio raspravu za koju se nitko od vijećnika nije javio. Predložio je zaključak i dao na glasovanje. ZA je glasovalo 11 vijećnika, 4 su bila UZDRŽANA u glasovanju

 **Gradsko vijeće donijelo je Program održavanja komunalne infrastrukture u Gradu Dugoj Resi za 2020. godinu, u predloženom tekstu.**

7./ Programa javnih potreba u kulturi Grada Duge Rese za 2020., donošenje,

 Prijedlog Programa dostavljen je u radnim materijalima uz poziv za sjednicu.

O prijedlogu je raspravio i Odbor za odgoj i osnovno obrazovanje, kulturu, tjelesnu kulturu i sport. Predsjednik Gradskog vijeća upoznao je nazočne da je Odbor raspravio o predloženim programima pod točkama 7, 8, 9, i 10 dnevnog reda i upoznao je s donesenim zaključkom.

Odbor je utvrdio u predloženom tekstu Program javnih potreba u kulturi; Program javnih potreba u sportu Grada Duge Rese; Program javnih potreba predškolskog odgoja i obrazovanja za Grad Dugu Resu, Program javnih potreba predškolskog odgoja i obrazovanja za Grad Dugu Resu; Programa javnih potreba u školstvu - iznad standarda Grada Duge Rese i daje ih Gradskom vijeću na raspravu i donošenje.

Predlagatelj je gradonačelnik, a izvjestitelj za predlagatelja pročelnica Kristina Luketić. Predsjednik Gradskog vijeća dao je riječ izvjestitelju. Pročelnica je izvijestila da nema većih promjena u predloženom programu u odnosu na dosadašnji. Programom je predviđeno redovno financiranje ustanova Gradske knjižnice i čitaonice (iznosom od 556.500,0 kn) i Pučkog otvorenog učilišta (sa 1.223.300,00 kn) i rad udruga u kulturi, održavanje objekata u službi kulture, kulturne manifestacije i druge projekte za koje se sredstva dodjeljuju putem natječaja.

 Nitko se nije javio za raspravu. Predsjednik Gradskog vijeća dao je prijedlog zaključka na glasovanje. Prihvaćen je s 11 glasova ZA,5 vijećnika su bila UZDRŽANA

 **Gradsko vijeće donijelo je Programa javnih potreba u kulturi Grada Duge Rese za 2020., u predloženom tekstu.**

8./ Programa javnih potreba u sportu Grada Duge Rese za 2020., donošenje,

 Prijedlog Programa dostavljen je u radnim materijalima uz poziv za sjednicu.

O prijedlogu je raspravio i Odbor za odgoj i osnovno obrazovanje, kulturu, tjelesnu kulturu i sport. Zaključak Odbora predsjednik Gradskog vijeća iznio je u prethodnoj točci dnevnog reda.

Predlagatelj je gradonačelnik. Izvjestitelj za predlagatelja je pročelnica Kristina Luketić. Iznijela je da je sport proračunom predviđeno cca 1.500.000,00 kn. Osigurana su i sredstva za projektnu dokumentaciju za sportski objekt budućeg stolnoteniskog centra, nabavku minibusa, za projekt Ljeto na Mrežnici. Predlaže se Gradskom vijeću prihvaćanje programa koji je prihvatio i Odbor obzirom da su obuhvaćena i osigurana sredstva za rad Športske zajednice i svih drugih djelatnosti koje se tiču sporta na području grada.

Predsjednik je otvorio raspravu za koju se javio vijećnik, a i predsjednik Športske zajednice Marko Benić i skrenuo pozornost na naziv pozicije „sufinanciranje liječničkih pregledi za djecu sportaše“ brisati u čistopisu Programa „djecu,“ a kako je još prošle godine doneseno.

Vezano na korištenje kombija koji je u ŠZ odgovorio je vijećniku Tuteku da ga koriste sve udruge grada i nije ograničeno. 3 stolnotenisačice su u reprezentaciji Hrvatske iz kluba Aqaestil što treba biti na čast i ponos. Istaknuo je i upoznao s aktivnostima koje se planiraju za djecu organizirati u ljeti (škola plivanja, nabava rekvizita). Upravni odbor ŠZ donio je Odluku da će se nabaviti još jedan kombi umjesto minibusa koji će služiti sportašima i ostalim udrugama. 50.000,00 kn daje Županijska ŠZ, 70.000 kn Hrvatski olimpijski odbor i razliku Grad Duga Resa. Istaknuo je uštedu financijskih sredstava sportaša korištenjem kombija za prijevoz, a ne osobnih vozila.

Vijećnik je izvijestio Gradsko vijeće da je sa Karlovačkom županijom dogovoreno da od nove godine djeca sportaši imaju do 18 sati besplatno korištenje športske dvorane u OŠ Vladimir Nazor koja se plaćala 160 kn po satu čime će se uštedjeti određena sredstva.

Vijećnik Vjekoslav Tutek u raspravi je pojasnio razliku minibusa i kobija. Minibus za sobom povlači potrebu zapošljavanja profesionalnog vozača. Nije protiv sportaša i sporta.

 Zaključena je rasprava. Predsjednik Gradskog vijeća predložio je zaključak i dao na glasovanje. Prihvaćen je jednoglasno s 16 glasova ZA

 **Gradsko vijeće donijelo je Programa javnih potreba u sportu Grada Duge Rese za 2020., u predloženom tekstu.**

*/Iz vijećnice je izašao vijećnik Zlatko Grči. Nazočno je 15 vijećnika./*

9./ Programa javnih potreba predškolskog odgoja i obrazovanja za Grad Dugu Resu u 2020., donošenje,

 Prijedlog Programa javnih potreba u predškolskog odgoja i obrazovanja dostavljen je u radnim materijalima uz poziv za sjednicu. O prijedlogu je raspravio i Odbor za odgoj i osnovno obrazovanje, kulturu, tjelesnu kulturu i sport. Sa donesenim Zaključkom predsjednik Gradskog vijeća upoznao je u točci 7 dnevnog reda sjednice.

 Predlagatelj je gradonačelnik, a izvjestitelj za predlagatelja je pročelnica Kristina Luketić kojoj je predsjednik Vijeća dao riječ. Upoznala je s cca 8 miliona kn za obavljanje djelatnosti navedenih u predloženom Programu od čega je cca 4 miliona vlastitih sredstava Grada financira se rad i redovno poslovanje i investicijsko održavanje što sve je u dostavljenom Programu detaljno obrazloženo. Na sjednici Odbora ravnateljica je navela da 10.000 kn za

Neće biti dovoljno za cijelu godinu jer će ustanova biti nositelj skupova pa će se rebalansom ta sredstva sigurno povećati.

 Predsjednik Gradskog vijeća otvorio je raspravu. Nitko se nije javio za sudjelovanje. Predsjednik je predložio zaključak i dao na glasovanje. Prihvaćen je jednoglasno s 15 glasova ZA

 **Gradsko vijeće donijelo je Programa javnih potreba predškolskog odgoja i obrazovanja za Grad Dugu Resu u 2020., u predloženom tekstu.**

*/U vijećnicu se vratio Zlatko Grčić. Nazočno je 16 vijećnika./*

10./ Programa javnih potreba u školstvu - iznad standarda Grada Duge Rese za 2020., donošenje,

 Prijedlog Programa dostavljen je u radnim materijalima uz poziv za sjednicu.

O prijedlogu je raspravio i Odbor za odgoj i osnovno obrazovanje, kulturu, tjelesnu kulturu i sport. Sa Zaključkom Odbora nazočne je upoznao predsjednik Gradskog vijeća u točci 7. dnevnog reda.

 Predlagatelj je gradonačelnik. Izvjestitelj za predlagatelja je pročelnica Kristina Luketić koja je iznijela da se za školstvo daje preko 1.200.000,00 kn. Upoznala je s novinom u Programu – sufinanciranjem plaće djelatnika OŠ Ivan Goran Kovačić koji bi radio u produženom boravku djece, a što se podržava.

 Predsjednik Gradskog vijeća, obzirom da nije bilo interesa za raspravom, predložio je zaključak i dao na glasovanje. Prihvaćen je jednoglasno s 16 glasova ZA

 **Gradsko vijeće Programa javnih potreba u školstvu - iznad standarda Grada Duge Rese za 2020., u predloženom tekstu.**

11./ Odluka o socijalnoj skrbi, donošenje,

 Prijedlog Odluke dostavljen je u radnim materijalima uz poziv za sjednicu.

 Predlagatelj je gradonačelnik. Izvjestitelj za predlagatelja je pročelnica Kristina Luketić. Odluka o socijalnoj skrbi prateći je dokument proračunu, a izmijenjena na način da su uvrštena samo ona prava koja je JLS dužna financirati po Zakonu o socijalnoj skrbi (naknada za troškove stanovanja, pogrebni troškovi, pomoć u prijevozu djece s teškoćama u razvoju, naknada za kupnju grobnog mjesta za branitelje, pomoć za ogrjev i za redovnu djelatnost Gradskog crvenog križa). Sve iznad standarda regulirano je posebnim Programom socijalne pomoći iznad standarda. Iznos predviđen za realizaciju Programa je cca 300.000,00 kn.

Predsjednik Gradskog vijeća iznio je da je o prijedlogu je raspravio i Odbor zdravstvo, socijalnu skrb i branitelje čiji je predsjednik Odbora Matija Katić i dao mu riječ.

 Predsjednik Odbora upoznao je sa donesenim zaključkom za ovu i sljedeće dvije točke dnevnog reda. Odbor je utvrdio u predloženom tekstu Odluku o socijalnoj skrbi, Financijski plan za provedbu prava propisanih Odlukom o socijalnoj skrbi i Program socijalne pomoći iznad standarda za i sve tri točke upućuje Gradskom vijeću na raspravu i donošenje.

Predsjednik Gradskog vijeća otvorio je raspravu za koju se nitko nije javio. Predložio je zaključak i dao na glasovanje. Prihvaćen je jednoglasno s 16 glasova ZA

**Gradsko vijeće donijelo je Odluku o socijalnoj skrbi, u predloženom tekstu.**

12./ Financijski plan za provedbu prava propisanih Odlukom o socijalnoj skrbi za 2020. godinu, donošenje,

 Predsjednik Gradskog vijeća upoznao je s točko dnevnog reda za koju je prijedlog Financijskog plana dostavljen je u radnim materijalima uz poziv za sjednicu.

 Predlagatelj je gradonačelnik, a izvjestitelj za predlagatelja pročelnica Kristina Luketić. Upoznala je s predloženim Financijskim planom za provedbu prava propisanih Odlukom o socijalnoj skrbi ukupne vrijednosti cca 322.000,00 kn.

 Predsjednik Gradskog vijeća konstatirao je da su nazočni upoznati sa stavom Odbora i otvorio raspravu. Nitko se nije javio za sudjelovanje pa je dao prijedlog zaključka na glasovanje. Prihvaćen je jednoglasno s 16 glasova ZA

 **Gradsko vijeće donijelo je Financijski plan za provedbu prava propisanih Odlukom o socijalnoj skrbi za 2020. godinu, u predloženom tekstu.**

13./ Program socijalne pomoći iznad standarda za 2020. godinu, donošenje,

 Prijedlog Programa dostavljen je u radnim materijalima uz poziv za sjednicu.

 Predlagatelj je gradonačelnik. Izvjestitelj za predlagatelja je pročelnica Kristina Luketić koja je upoznala vijećnike da su sve pomoći navedene u članku 4. Programa. Predloženim Programom povećane su naknade za novorođenčad na 2.000,00 kn.

O prijedlogu je raspravio i Odbor zdravstvo, socijalnu skrb i branitelje. Sa Zaključkom Odbora upoznao je predsjednik Matija Katić u 11. točci dnevnog reda.

 Predsjednik Gradskog vijeća, obzirom da se nitko nije javio za raspravu, predložio je zaključak i dao na glasovanje. Prihvaćen je jednoglasno s 16 glasova ZA

 **Gradsko vijeće donijelo je Program socijalne pomoći iznad standarda za 2020. godinu, u predloženom tekstu.**

*/Iz vijećnice je izašao vijećnik Anđelko Grman. Nazočno je 15 vijećnika./*

14./ Program javnih potreba za obavljanje djelatnosti HGSS – Stanice Karlovac za 2020. godinu, donošenje,

 Predsjednik Gradskog vijeća upoznao je s točkom. Prijedlog Programa dostavljen je u radnim materijalima uz poziv za sjednicu.

Predlagatelj je gradonačelnik, a izvjestitelj za predlagatelja pročelnica Kristina Luketić koja je upoznala s obvezom donošenja posebnog Programa javnih potreba za obavljanje djelatnosti HGSS sukladno njihovom prijedlogu koji je usvojen djelomično. Tražili su 45.000,00 kn odobreno je 30.000,00 kn. Razlika će se povećati ako bude mogućnosti tijekom godine.

 Otvorena je rasprava. Nitko se nije javio pa je predsjednik dao prijedlog zaključka na glasovanje. Prihvaćen je jednoglasno s 15 glasova ZA

**Gradsko vijeće donijelo Program javnih potreba za obavljanje djelatnosti HGSS – Stanice Karlovac za 2020. godinu, u predloženom tekstu.**

*/U vijećnicu se vratio Anđelko Grman. Nazočno je 16 vijećnika./*

15./ Program potpora poljoprivredi i ruralnom razvoju na području Grada Duge Rese za 2020. godinu, donošenje,

 Prijedlog Programa dostavljen je u radnim materijalima uz poziv za sjednicu.

O prijedlogu je raspravio i Odbor za poljoprivredu i šumarstvo.

 Predlagatelj je gradonačelnik. Izvjestitelj za predlagatelja je pročelnica Kristina Luketić. Na predloženom Programu tek treba raditi u suglasnosti s nadležnim Ministarstvom, raspisati natječaj za dodjelu potpora obzirom da su se mijenjala pravila i uvjeti koje je EU odnosno ministarstvo postavilo prema JLS što je sve stavilo u nezavidan položaj i ne može se reći da su poljoprivrednici zadovoljni. Postojeći program udovoljio je potrebama poljoprivrednika, ali trebamo se prilagoditi propisima i uvjetima koji se traže i dodjeljivati potpore sukladno uvjetima EU (za ulaganje u materijalnu i nematerijalnu imovinu i okrupnjavanje poljoprivrednog zemljišta). Još se ne zna što one podrazumijevaju pa će biti organizirana o tome tematska sjednica Odbora i po njihovom prijedlogu sastaviti natječaj.

Izvjestitelj za Odbor je predsjednik Odbora Mijo Ivanić kojem je predsjednik Gradskog vijeća dao riječ. Odbor je prihvatio ovaj prijedlog Programa potpora poljoprivredi. Održati će se tematska sjednica jer na sve upite Ministarstvu o značenju materijalnog i nematerijalnog ulaganja nema odgovora da se vidi što se može subvencionirati.

Potpredsjednik Gradskog vijeća Mijo Ivanić odgovorio je i na pitanje postojanja Strojnog prstena koji više ne funkcionira. Osnovan je na inicijativu Ministarstva. U RH ih je bilo puno. Sredstva su dali Ministarstvo (200.000 kn), Grad Duga Resa i Županija, te vlastitim osnovnim sredstva u ukupnom iznosu 1.200.000,00 kn kupljeni su strojevi koji su i danas u funkciji. Ta potpora više nije od Ministarstva nego od Fondova EU i poljoprivrednici to koriste. Ne financiraju se od Županije i lokalne jedinice, već sve ide od EU.

Predsjednik je o predloženom Programu otvorio raspravu. Nitko se nije javio za riječ pa je dao prijedlog zaključka na glasovanje. Prihvaćen je jednoglasno s 16 glasova ZA

 **Gradsko vijeće donijelo je Program potpora poljoprivredi i ruralnom razvoju na području Grada Duge Rese za 2020. godinu.**

16./ Izmjene Programa građenja objekata i uređaja komunalne infrastrukture u 2019. – rebalans I., donošenje,

 Prijedlog Izmjena dostavljen je u radnim materijalima uz poziv za sjednicu i daje se Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja je pročelnik Mladen Rakočević kojem je predsjednik Gradskog vijeća dao da obrazloži predložene izmjene. Pročelnik je pojasnio da se u ovoj i sljedećoj točci dnevnog reda radi više o tehničkoj ispravci iznosa unutar iste stavke (u tablici članka 12.) radi mogućnosti plaćanja. Ukupan iznos radova ostaje nepromijenjen.

 Otvorena je rasprava za koju se nitko nije javio pa je predsjednik Gradskog vijeća predložio zaključak i dao na glasovanje. Prihvaćen je 10 glasova ZA, 6 vijećnika je bilo UZDRŽANO u glasovanju.

 **Gradsko vijeće donijelo je Izmjene Programa građenja objekata i uređaja komunalne infrastrukture u 2019. – rebalans I., u predloženom tekstu.**

*/Iz vijećnice je izašao vijećnik Borna Grgurić. Nazočno je 15 vijećnika./*

17./ Izmjene Programa održavanja komunalne infrastrukture u Gradu Dugoj Resi u 2019. godini – rebalans I., donošenje,

 Prijedlog Izmjena dostavljen je u radnim materijalima uz poziv za sjednicu i daje se Gradskom vijeću na raspravu i donošenje.

Predlagatelj je gradonačelnik. Izvjestitelj za predlagatelja je pročelnik Mladen Rakočević koji je u prethodnoj točci objasnio potrebu izmjene iznosa unutar stavke. Ovom prijedlogom izmjena iznosa je u tablici članka 18. Ukupan iznos ostaje isti.

 Otvorena je rasprava za koju se nitko nije javio pa je predsjednik Gradskog vijeća predložio zaključak i dao na glasovanje. Prihvaćen je s 9 glasova ZA, 6 vijećnika je bilo UZDRŽANO u glasovanju.

 **Gradsko vijeće donijelo je Izmjene Programa održavanja komunalne infrastrukture u Gradu Dugoj Resi u 2019. godini – rebalans I., u predloženom tekstu.**

*/U vijećnicu se vratio Borna Grgurić. Nazočno je 16 vijećnika./*

18./ Odluka o lokalnim porezima Grada Duge Rese, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Kristina Luketić koja je obrazložila predloženu Odluku koja se donosi zbog naputka Ministarstva financija da se iz postojeće Odluke izuzmu sve odredbe koje su zakonskog karaktera. To je učinjeno dijelom i zbog smanjenja porezan na potrošnju sa 2% na 1%. U članku dva treba brisati točku 4.

 Predsjednik je otvorio raspravu za koju se nitko nije javio. Zaključena je rasprava i predsjednik je dao prijedlog zaključka na glasovanje. Prihvaćen je jednoglasno s 16 glasova ZA

 **Gradsko vijeće donijelo je Odluku o lokalnim porezima Grada Duge Rese, u predloženom tekstu.**

19./ Odluka o osnivanju javne ustanove za poticanje lokalnog razvoja, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj Odluke je gradonačelnik.

 Izvjestitelj za predlagatelja je pročelnica Kristina Luketić. Odluka je nastavak realizacije projekta Poduzetničkog inkubatora. Uređenjem ga treba staviti u funkciju, izabrati operatera ili upravitelja samog inkubatora. To je prostor u kome se razvijaju djelatnosti za razvoj poduzetništva. U dostavljenom obrazloženju navedeno što je projektom predviđeno za ostvariti. Predlaže se osnivanje javne ustanove koja će realizirati zacrtane ciljeve projekta. Osniva se po Zakonu o ustanovama i Zakonu o unapređenju poduzetničke infrastrukture koji je odredio da operater mora biti pravna osoba koja će biti uvedena u registar ovlaštenih pravnih osoba koje pružaju potporu razvoju poduzetništva. Važnu ulogu imati će osoba koja će biti zaposlena, najprije ravnatelja, a kasnije informatičara. Predviđeno je zapošljavanje tri osobe. Predlaže se Gradskom vijeću donošenje Odluke. Kad se ustanova upiše u Trgovačkom sudu ona će imati status proračunskog korisnika, a to je vezano za najavljeni rebalans kako bi se predvidjela sredstva za plaće i danji rad i projekt zaživi.

 Nitko od vijećnika nije sudjelovao u raspravi o predloženoj Odluci. Predsjednik Vijeća dao je prijedlog zaključka na glasovanje. Prihvaćen je jednoglasno s 16 glasova ZA

 **Gradsko vijeće donijelo je Odluku o lokalnim porezima Grada Duge Rese, u predloženom tekstu.**

*/Iz vijećnice je izašao vijećnik Bruno Kurelić. Nazočno je 15 vijećnika./*

20./ Odluka o kapitalnoj pomoći tvrtki Komunalno Duga Resa d.o.o. za izradu projektne dokumentacije izgradnje sanitarnog kanala i vodoopskrbnog cjevovoda Sunčano naselje Duga Resa, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja je pročelnica Mira Fudurić Kurelić. Pročelnica je upoznala s rebalansom osiguranim sredstvima izrađenim projektom i podnijetim zahtjevom Komunalnog za sredstva za sredstva za izradu projektne dokumentacije.

Predloženom Odlukom odobrava se kapitalna pomoć u iznosu 30.000,00 kn za izradu projektne dokumentacije za dobivanje građevinske dozvole izgradnje sanitarnog kanala i vodoopskrbnog cjevovoda Sunčano naselje Duga Resa.

Predsjednik Gradskog vijeća dao je predloženu Odluku na raspravu. Nisu iznijete primjedbe niti je bilo interesa vijećnika za raspravom.

Predsjednik je predložio zaključak i dao na glasovanje. Prihvaćen je sa 9 glasova ZA, 6 je vijećnika bilo UZDRŽANO u glasovanju.

 **Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za izradu projektne dokumentacije izgradnje sanitarnog kanala i vodoopskrbnog cjevovoda Sunčano naselje Duga Resa, u predloženom tekstu.**

21./ Odluka o kapitalnoj pomoći tvrtki Komunalno Duga Resa d.o.o. za izradu projektne dokumentacije izgradnje sanitarnog kanala naselja Varoš-Bosiljevac, Duga Resa, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Mira Fudurić Kurelić. Projektiran je sanitarni kanal naselja Varoš-Bosiljevac, Duga Resa. Dobivena je i građevinska dozvola. Grad sufinancira prema zaključenom ugovoru. Predloženom Odlukom odobrava se 15.000,00 kn kapitalne pomoći za izradu projektne dokumentacije.

 Nitko od vijećnika nije sudjelovao u raspravi o predloženoj Odluci. Predsjednik Vijeća dao je prijedlog zaključka na glasovanje. Prihvaćen je jednoglasno s 15 glasova ZA

 **Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za izradu projektne dokumentacije izgradnje sanitarnog kanala naselja Varoš-Bosiljevac, Duga Resa, u predloženom tekstu.**

*/U vijećnicu se vratio vijećnik Bruno Kurelić. Nazočno je 16 vijećnika. /*

22./ Odluka o kapitalnoj pomoći tvrtki Komunalno Duga Resa d.o.o. za sanaciju gubitaka vode – Duga Resa i okolne općine, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Mira Fudurić Kurelić. Radi se o projektu sa susjednim Općinama koji financiraju Hrvatske vode 80%, a sufinanciraju Grad i susjedne Općine 20% o čemu je potpisan i međusobni Ugovor o sufinanciranju prema kojem Grad Duga Resa sudjeluje sa 9,61%. Predloženom Odlukom za rečenu namjenu predložena je kapitalna pomoć u iznosu 167.284,63 kn.

 Predsjednik Gradskog vijeća otvorio je raspravu. Nitko nije imao primjedbi niti tražio pojašnjenja pa je predsjednik dao prijedlog zaključka na glasovanje. Prihvaćen je s 11 glasova ZA, 5 vijećnika je bilo UZDRŽANO u glasovanju.

 **Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za sanaciju gubitaka vode – Duga Resa i okolne općine, u predloženom tekstu.**

23./ Odluka o kapitalnoj pomoći tvrtki Komunalno Duga Resa d.o.o. za uređenje vodnih građevina Grada Duge Rese, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Mira Fudurić Kurelić. Odlukom je predviđena kapitalna pomoć za opremu nabavljenu za vodocrpilište Donji Velemerić.

Predloženom Odlukom se daje kapitalna pomoć u iznosu 46.127,50 kn.

 Predsjednik je otvorio raspravu. Nitko na obrazloženu predloženu Odluku nije imao primjedbi. Predsjednik je dao prijedlog zaključka na glasovanje. Prihvaćen je s 11 glasova ZA. 5 vijećnika bilo je UZDRŽANO u glasovanju.

 **Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za uređenje vodnih građevina Grada Duge Rese, u predloženom tekstu.**

24./ Odluka o kapitalnoj pomoći tvrtki Komunalno Duga Resa d.o.o. za kanalizaciju naselja Curak – novi dio, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Mira Fudurić Kurelić. Upoznala je da Hrvatske vode sufinanciraju 80% radova, ostalo Grad i Komunalno Duga Resa d.o.o.

Za sufinanciranje rekonstrukcije kanalizacije u naselju Curak Odlukom se odobrava kapitalna pomoć u iznosu 86.621,28 kn.

Otvorena je rasprava. Nitko na predloženu Odluku imao primjedbi. Predsjednik Gradskog vijeća dao je prijedlog zaključka na glasovanje. Prihvaćen je s 11 glasova ZA. 5 vijećnika bilo je UZDRŽANO.

**Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za kanalizaciju naselja Curak – novi dio, u predloženom tekstu.**

25./ Odluka o kapitalnoj pomoći tvrtki Komunalno Duga Resa d.o.o. za vodovod Jarče Polje – Zvečaj, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Mira Fudurić Kurelić. Ova odluka tiče se novog proračuna. Potpisan je ugovor o sufinanciranju sa susjednim općinama prema kojem Grad sudjeluje sa 10,416%.

 Otvorena je rasprava. Nitko se nije javio za sudjelovanje. Predsjednik je dao prijedlog zaključka na glasovanje. Prihvaćen je s 11 glasova ZA, 5 vijećnika bilo je UZDRŽANO u glasovanju

 **Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za vodovod Jarče Polje – Zvečaj, u predloženom tekstu.**

26./ Odluka o kapitalnoj pomoći tvrtki Komunalno Duga Resa d.o.o. za vodoistražne radove Duga Resa – Generalski Stol, donošenje,

 Prijedlog Odluke dostavljen je u radnim materijalima uz poziv za sjednicu te se isti daje Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Mira Fudurić Kurelić. Grad u vodoistražnim radovima zajedno s Hrvatskim vodama i Općinom Generalski Stol sufinancira sa 6,279%.

 Odlukom se odobrava kapitalna pomoć u iznosu 36.104,25 kn.

 Otvorena je rasprava. Na predloženu Odluku vijećnici nisu imali primjedbi. Predsjednik je predložio zaključak i dao na glasovanje. Prihvaćen je s 11 glasova ZA. 5 vijećnika bila su UZDRŽANA u glasovanju.

 **Gradsko vijeće donijelo je Odluku o kapitalnoj pomoći tvrtki Komunalno Duga Resa d.o.o. za vodoistražne radove Duga Resa – Generalski Stol, u predloženom tekstu.**

***Na traženje vijećnika predsjednik Gradskog vijeća u 12,25 dao je pauzu.***

***Sjednica je nastavila s radom u 12,45 sati.***

27./ a) Zaključak o davanju suglasnosti na Opće uvjete isporuke komunalnih usluga javne tržnice na malo, donošenje,

b) Zaključak o davanju suglasnosti na Opće uvjete isporuke komunalne usluge ukopa pokojnika, donošenje,

 Predsjednik Gradskog vijeća upoznao je s točkom za koje je prijedlog Zaključaka sa predloženim Odlukama dostavljen u radnim materijalima uz poziv za sjednicu.

Predlagatelj je gradonačelnik. Izvjestitelj za predlagatelja je pročelnik Mladen Rakočević upoznao je sa stupanjem na snagu novog Zakona o komunalnom gospodarstvu. Pročitao je promijenjeni članak 30. Komunalna tvrtka predložila je opće uvjete pružanja usluga. Na Odboru je istaknuto da bi u čistopisu Odluke umjesto nadležnog tijela trebalo navesti nadležni Upravni odjel.

O prijedlogu je raspravio i Odbor za komunalno gospodarstvo, prostorno uređenje i zaštitu okoliša. Sa zaključkom je nazočne upoznao predsjednik Odbora Zlatko Matičić u točci 4. dnevnog reda.

U raspravi je vijećnik Matija Katić potvrdio raspravu na sjednici Odbora o čemu je iznio pročelnik te tražio pojašnjenje odredbe članka 6. i 18. predložene Odluke koje se odnose na preprodaju robe i zabrani zadržavanja na tržnici prije i nakon prodaje.

Vijećnik Vjekoslav Tutek upozorio je da se jasno kaže tko može odobriti prodaju na drugim mjestima gdje oni hoće, a Gradsko vijeće je zabranilo. Izgovor je da im je odobrio komunalni reda. Tko to može odobriti? Vijećnik je skrenuo pozornost na katastrofalno stanje tržnice koju treba urediti (potrgana ograda, zid se raspada).

Predsjednik Gradskog vijeća dao je riječ direktorici Čistoće Duga Resa d.o.o. Josipi Škrtić – Pucarević koja je izradila predložene Odluke. U odlukama se radi o uslužnim komunalnim djelatnostima (rad tržnice i ukop pokojnika) na koje opće uvjete suglasnost daje Gradsko vijeće. Direktorica je pojasnila odredbe članaka 6. i 18. Složila se s iznijetim da tržnicu treba renovirati i uložiti sredstva. Iz prihoda tržnice minimalna su sredstva za osnovno održavanje tržnice i nema za investicije. To će morati dogovoriti s Gradom i odraditi.

*/Iz vijećnice su izašli Marko Benić, Zlatko Grčić i Bruno Kurelić. /*

 Potpredsjednik Gradskog vijeća Mijo Ivanić osvrnuo se na prodaju na vantržnom prostoru za koju prodavatelji plate naknadu Gradu za dio prostora koji koriste taj dan.

 Na iznijetu raspravu replicirao je vijećnik Vjekoslav Tutek. Podsjetio je odluku Gradskog vijeća o zabrani prodaje izvan tržnice jer vozila smetaju u prometu i ugrožavaju sigurnost ljudi koji tamo dolaze, a u istom trenutku je tržnica poluprazna.

 Na iznijetu raspravu vijećnik Jasmin Sarvan iznio je mogućnost postupanja policije u takvim situacijama. Istaknuo je potrebu izmještanja kućica na tržnici i na slobodnom prostoru iscrtati mjesta za parkiranje.

 Zaključena je rasprava. Predsjednik Gradskog vijeća dao je prijedlog zaključka na glasovanje. Prihvaćen je s 9 glasova ZA. 4 vijećnika bila su UZDRŽANA u glasovanju.

 **a/ Gradsko vijeće donijelo je Zaključak o davanju suglasnosti na Opće uvjete isporuke komunalnih usluga javne tržnice na malo, u predloženom tekstu.**

 **b/ Gradsko vijeće donijelo je Zaključak o davanju suglasnosti na Opće uvjete isporuke komunalne usluge ukopa pokojnika, u predloženom tekstu.**

28./ Odluka o donošenju Plana upravljanja i raspolaganja imovinom Grada Duge Rese za 2020. godinu, donošenje,

 Prijedlog Odluke o donošenju Plana upravljanja i raspolaganja imovinom Grada Duge Rese za 2020. godinu dostavljen je u radnim materijalima uz poziv za sjednicu.

*/U vijećnicu su se vratili Marko Benić i Bruno Kurelić. Nazočno je 15 vijećnika./*

 Predlagatelj je gradonačelnik, a izvjestitelj za predlagatelja pročelnik Mladen Rakočević kojem je predsjednik Gradskog vijeća dao da obrazloži točku. Plan se donosi za svaku godinu sukladno donesenoj Strategiji. Novo je u Odluci sticanje vlasništva na 27 stanova i da zemljište ispod Ribičkog doma postane vlasništvo Grada kako bi se moglo imovinsko pravno riješiti. Ribički dom je sagrađen 1960. g. i legalan je. Ima građevinsku dozvolu, ali zemljište je RH i za njega država traži cca 99.000,00 kn. Propušteno je i dodalo bi se u čistopisu Plana.

 Nitko se nije javio od vijećnika za raspravu i predsjednik Gradskog vijeća predložio je zaključak i dao na glasovanje. Prihvaćen je jednoglasno s 15 glasova ZA.

 **Gradsko vijeće donijelo je Odluku o donošenju Plana upravljanja i raspolaganja imovinom Grada Duge Rese za 2020. godinu, u predloženom tekstu.**

29./ Odluka o redovitom godišnjem financiranju političkih stranaka i članova predstavničkog tijela izabranih s liste grupe birača zastupljenih u Gradskom vijeću Grada Duge Rese iz proračuna Grada Duge Rese za 2020. godinu, donošenje,

 Prijedlog Odluke dostavljen je u radnim materijalima uz poziv za sjednicu i daje se Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Helena Milković Klokočki. Odluka se donosi svake godine, usklađena sa Zakonom o financiranju političkih stranaka. Novina je što HSS ima u Gradskom vijeću jednu vijećnicu manje zbog zastupljenog spola pa je u tom dijelu naknada godišnjeg financiranja manja.

*/U vijećnicu se vratio Zlatko Grčić. Nazočno je 16 vijećnika./*

 Predsjednik Gradskog vijeća otvorio je raspravu za koju se nitko nije javio. Predložio je zaključak i dao na glasovanje. ZA je glasovalo 15 vijećnika, 1 vijećnik bio je PROTIV.

 **Gradsko vijeće donijelo je Odluku o redovitom godišnjem financiranju političkih stranaka i članova predstavničkog tijela izabranih s liste grupe birača zastupljenih u Gradskom vijeću Grada Duge Rese iz proračuna Grada Duge Rese za 2020. godinu, u predloženom tekstu.**

30./ Odluka o donošenju Plana djelovanja u području elementarnih nepogoda za područje Grada Duge Rese za 2020. godinu, donošenje,

 Prijedlog Odluke i Plan djelovanja u području elementarnih nepogoda za područje Grada Duge Rese za 2020. g. dostavljen je u radnim materijalima uz poziv za sjednicu.

 Predlagatelj je gradonačelnik, a izvjestitelj za predlagatelja pročelnica Kristina Luketić.

 Pročelnica je upoznala u obrazloženju točke da se planom utvrđuju moguće ugroze (6). U posljednjih 10 godina nije bilo proglašeno nepogoda. Navedeni su i nositelji mjera koji trebaju djelovati u slučaju nastupa takvih okolnosti.

 Predsjednik Gradskog vijeća, obzirom da nije bilo zainteresiranih za raspravu, dao je prijedlog zaključka na glasovanje. Prihvaćen je jednoglasno s 16 glasova ZA

 **Gradsko vijeće donijelo je Odluku o donošenju Plana djelovanja u području elementarnih nepogoda za područje Grada Duge Rese za 2020. godinu, u predloženom tekstu.**

31./ Analiza stanja sustava civilne zaštite na području Grada Duge Rese za 2019. godinu, donošenje,

 Analiza stanja sustava civilne zaštite dostavljena je u radnim materijalima uz poziv za sjednicu.

Predlagatelj je gradonačelnik. Izvjestitelj za predlagatelja je pročelnica Kristina Luketić. Upoznala je s obvezom donošenja dokumenata. Nije bilo ugroza. Analizom se navodi

rad Stožera CZ, vatrogastva, HGSS, Crvenog križa i ostalih pravnih osoba koje djeluju u sustavu Civilne zaštite.

 O Analizi stanja sustava civilne zaštite vijećnici se nisu javili za raspravu.

Predsjednik Gradskog vijeća predložio je zaključak i dao na glasovanje. Prihvaćen je jednoglasno s 16 glasova ZA.

 **Gradsko vijeće donijelo je Analizu stanja sustava civilne zaštite na području Grada Duge Rese za 2019. godinu, u predloženom tekstu.**

32./ Godišnji plan razvoja sustava civilne zaštite na području Grada Duge Rese u 2020. godini s financijskim učincima za trogodišnje razdoblje, donošenje,

 Prijedlog Godišnjeg plana dostavljen je u radnim materijalima uz poziv za sjednicu.

 Predlagatelj je gradonačelnik, a izvjestitelj za predlagatelja pročelnica Kristina Luketić. Planom se utvrđuju aktivnosti i mjere koje će se poduzimati i financijski iznosi koji su za to predviđeni.

 Predsjednik Gradskog vijeća otvorio je raspravu. Nitko nije imao primjedbi na predloženi Godišnji plan. Zaključena je rasprava.

 Predsjednik je dao prijedlog zaključka na glasovanje. Prihvaćen je jednoglasno s 16 glasova ZA.

 **Gradsko vijeće donijelo je Godišnji plan razvoja sustava civilne zaštite na području Grada Duge Rese u 2020. godini s financijskim učincima za trogodišnje razdoblje, u predloženom tekstu.**

33. Zaključak o usvajanju Informacije o radu i poslovanju pravnih osoba u su-vlasništvu Grada Duge Rese za 2018. godinu, donošenje,

 Prijedlog Zaključka dostavljen je u radnim materijalima uz poziv za sjednicu.

 Predlagatelj je gradonačelnik. Izvjestitelj za predlagatelja je pročelnica Kristina Luketić. Radi se o pravnim osobama različitog statusa i ustanova do trgovačkih društava. Izvješća su u zakonskom roku usvojila nadležna tijela, a Gradskom vijeću se podnose kao informacija.

 O prijedlogu je raspravio i Odbor za gospodarstvo sa čijim zaključkom je Gradsko vijeće upoznao predsjednik Odbora Anđelko Grman. Odbor je na 5. sjednici održanoj 07. 11. utvrdio Zaključak o usvajanju Informacije o radu i poslovanju pravnih osoba u su-vlasništvu Grada Duge Rese za 2018. godinu i predlaže Gradskom vijeću da raspravi o istome i donese predloženi zaključak.

Otvorena je rasprava. Nitko se od vijećnika nije javio za sudjelovanje pa je predsjednik Gradskog vijeća dao zaključak na glasovanje. Prihvaćen je s 10 glasova ZA. 6 vijećnika bilo je UZDRŽANO u glasovanju.

**Gradsko vijeće donijelo Zaključak o usvajanju Informacije o radu i poslovanju pravnih osoba u su-vlasništvu Grada Duge Rese za 2018. godinu, u predloženom tekstu.**

*/Sa sjednice je otišao vijećnik Matija Katić. Nazočno je 15 vijećnika./*

34. Izvješće o radu Gradskog vijeća za 2019. godinu, donošenje,

 Prijedlog Izvješća dostavljen je u radnim materijalima uz poziv za sjednicu i daje se Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Helena Milković Klokočki kojoj je predsjednik dao riječ da upozna s izvješćem.

U izvješću su navedeni dokumenti koji su prošle godine planirani. Sve realizirano navedeno u tablici označeno je plusevima, osim izvješća o stanju sigurnosti na području Grada Duge Rese za koje je načelnik Policijske postaje Duga Resa javio da će ga dostaviti za iduću sjednicu.

 Nitko na izvješće o radu Gradskog vijeća nije imao primjedbi.

 Predsjednik Gradskog vijeća dao je na glasovanje prijedlog zaključka. Prihvaćen je jednoglasno s 15 glasova ZA.

 **Gradsko vijeće prihvatilo je Izvješće o radu Gradskog vijeća za 2019. godinu, u predloženom tekstu.**

35./ Plan rada Gradskog vijeća za 2020. godinu, donošenje,

 Prijedlog Plana rada Gradskog vijeća za 2020. g. dostavljen je u radnim materijalima uz poziv za sjednicu. Daje se Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Helena Milković Klokočki. Pročelnica je obrazložila da su u prijedlogu navedeni planovi i programi naročito oni koji su važni za realizaciju proračuna, proračunske projekte i aktivnosti. Navedeni su tabeli dostavljenog plana.

 Na predloženi Plan vijećnici nisu imali primjedbi. Zaključena je rasprava.

 Predsjednik je dao prijedlog zaključka na glasovanje. Prihvaćen je jednoglasno s 15 glasova ZA.

 **Gradsko vijeće donijelo je Plan rada Gradskog vijeća za 2020. godinu, u predloženom tekstu.**

36./ Izvještaj o radu gradske uprave za 2019. godinu, donošenje,

 Prijedlog Izvještaja dostavljen je u radnim materijalima uz poziv za sjednicu i daje se Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Helena Milković Klokočki. Upoznala je nazočne da je dostavljeno detaljno izvješće svih gradskih upravnih tijela koje se svake godine daje krajem godine Gradskom vijeću na znanje.

 Nitko se nije javio za sudjelovanje u raspravi pa je predsjednik Gradskog vijeća dao prijedlog zaključka na glasovanje. Prihvaćen je s 10 glasova ZA. 5 vijećnika bilo je UZDRŽANO u glasovanju.

 **Gradsko vijeće prihvatilo je Izvještaj o radu gradske uprave za 2019. godinu, u predloženom tekstu.**

37./ Program rada Savjeta mladih za 2020. godinu, donošenje,

 Prijedlog Plana i Programa rada Savjeta mladih za 2020. g. dostavljen je u radnim materijalima uz poziv za sjednicu. Daje se Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Helena Milković Klokočki. Pročelnica je upoznala da je nešto drugačije financiranje realizacije Programa za koji je osigurano 15.000,00 kn. Informirala je o održanom seminaru u organizaciji Ministarstva za mlade gdje je rečeno da se preko Savjeta mladih ne mogu financirati aktivnosti koje imaju sa gradskim tvrtkama, udrugama ili ustanovama i da bi to trebali iz volontirati. Njihova glavna uloga je da svojom funkcijom lobiraju kod gradonačelnika i Gradskog vijeća za neke povoljnije stvari za mlade. Mogu se financirati samo navedene aktivnosti u tablici (dostavljenoj u radnim materijalima). Pročelnica je pročitala i obrazložila navedene aktivnosti. Naglasak je da se što više uključuju u radna tijela Gradskog vijeća, pogotovo za školstvo i za mlade. Izvijestila je o aktivnostima i sjednicama ovog saziva Savjeta mladih. Predviđa se donošenje novog Zakona o Savjetima mladih. Savjeti nisu niti zaživjeli u državi kako je planirano, ali će možda za njih doći neka bolja vremena.

 Izvjestitelj za Savjet mladih je predsjednik Savjeta Borna Grgurić. Ukratko je iznio plan i program rada kako je dostavljen vijećnicima. Upoznao je s održanom Konferencijom Savjeta mladih gdje je rečeno da se sredstva Savjeta mladih troše na ono što im nije u djelokrugu rada.

Plan je nešto promijenjen i stavljen je naglasak na druženja unutar i s drugim Savjetima mladih. Akcije će biti u suradnji s udrugama za mlade i sportskim udrugama u Dugoj Resi. Predloženi financijski plan koji zadovoljava zakonski kriterij i u djelokrugu je rada samog Savjeta mladih.

 Predsjednik je otvorio raspravu za koju se nitko nije javio. Zaključena je rasprava i predsjednik Vijeća dao je prijedlog zaključka na glasovanje. Prihvaćen je jednoglasno s 15 glasova ZA.

 **Gradsko vijeće donijelo je Program rada Savjeta mladih za 2020. godinu, u predloženom tekstu.**

38./ Odluka o izmjeni Odluke o plaći i drugim pravima gradonačelnika i zamjenika gradonačelnika Grada Duge Rese, donošenje,

 Prijedlog Odluke dostavljen je u radnim materijalima uz poziv za sjednicu i daje se Gradskom vijeću na raspravu i donošenje.

 Predlagatelj je gradonačelnik. Izvjestitelj za predlagatelja je pročelnica Helena Milković Klokočki. Pročelnica je obrazložila da Gradsko vijeće mora donijeti Odluku o plaćama gradonačelnika odnosno zamjenika gradonačelnika. Predloženom Odlukom izvršilo bi se povećanje osnovice za 3%, sa 4.267,12 kn na 4,395,14 kuna. Odluka bi se primjenjivala od 01. 01. 2020. g.

 Predsjednik Gradskog vijeća o predloženoj Odluci otvorio je raspravu. Vijećnici nisu imali primjedbi. Predsjednik je dao prijedlog zaključka na glasovanje. Prihvaćen je s 10 glasova ZA, 4 vijećnika glasovala su PROTIV, a 1 vijećnik bio je UZDRŽAN u glasovanju.

 **Gradsko vijeće donijelo je Odluku o izmjeni Odluke o plaći i drugim pravima gradonačelnika i zamjenika gradonačelnika Grada Duge Rese, u predloženom tekstu.**

39./ Odluka o razrješenju predsjednika Mandatne komisije i Odbora za proračun i financije i imenovanju predsjednika Mandatne komisije i Odbora za proračun i financije, donošenje,

 Predsjednik Gradskog vijeća upoznao je s točkom dnevnog reda za koju je prijedlog Odluke dostavljen u radnim materijalima uz poziv za sjednicu.

 Predlagatelj je gradonačelnik, a izvjestitelj za predlagatelja pročelnica Helena Milković Klokočki. Upoznala je s Odlukom o radu radnih tijela Gradskog vijeća određeno je da ako vijećniku prestaje mandat prestaje mu mandat u radnom tijelu. Danijeli Salopek prestao je u Odboru za proračun i financije i Mandatnoj komisije. Treba deklarirati prestanak rada. HSS je na njezino mjesto predložio Miroslava Furdeka koji je počeo obnašati vijećničku dužnost.

 Predsjednik Gradskog vijeća dao je riječ izvjestitelju za Odbor za izbor i imenovanja, predsjedniku Odbora Branku Primužaku koji je upoznao nazočne da je Odbor na 14. sjednici, održanoj 29. 11., utvrdio predloženu Odluku o razrješenju predsjednika Mandatne komisije i Odbora za proračun i financije i imenovanju predsjednika Mandatne komisije i Odbora za proračun i financije.

 Zaključkom se utvrđuje prijedlog Odluke kojom se razrješava Danijela Salopek dužnosti predsjednika Mandatne komisije i Odbora za proračun i financije, te se umjesto imenovane imenuje Miroslav Furdek za dužnost predsjednika Mandatne komisije i Odbora za proračun i financije.

 Predsjednik Gradskog vijeća otvorio je raspravu o predloženom razrješenju i imenovanju. Vijećnici nisu imali primjedbi. Zaključena je rasprava i predsjednik je prijedlog zaključka dao na glasovanje. Prihvaćen je jednoglasno s 15 glasova ZA.

 **Gradsko vijeće donijelo je Odluku o razrješenju predsjednika Mandatne komisije i Odbora za proračun i financije i imenovanju predsjednika Mandatne komisije i Odbora za proračun i financije, u predloženom tekstu.**

40./ Zaključak o usvajanju Izvješća o korištenju sredstava proračunske zalihe Grada Duge Rese za 2019. godinu, donošenje,

 Predsjednik Gradskog vijeća upoznao je s točkom dnevnog reda. Prijedlog Zaključka dostavljen je u radnim materijalima uz poziv za sjednicu. Daje se Gradskom vijeću na raspravu i donošenje.

 Predlagatelj je gradonačelnik, a izvjestitelj za predlagatelja pročelnica Mira Fudurić Kurelić kojoj je predsjednik Gradskog vijeća dao riječ. Pročelnica je upoznala s dostavljenim izvješćem o utrošenih 51.110,36 kn (po namjenama navedenih u dostavljenom Zaključku u radnim materijalima.)

 Na izvješće o korištenju sredstava proračunske zalihe, u otvorenoj raspravi, vijećnici nisu imali primjedbi.

 Predsjednik Gradskog vijeća predložio je zaključak i dao na glasovanje. Prihvaćen je s 10 glasova ZA. 5 vijećnika bilo je UZDRŽANO u glasovanju.

 **Gradsko vijeće donijelo je Zaključak o usvajanju Izvješća o korištenju sredstava proračunske zalihe Grada Duge Rese za 2019. godinu, u predloženom tekstu.**

 Predsjednik Gradskog vijeća zahvalio je nazočnima, čestitao predstojeće blagdane i zaključio sjednicu Gradskog vijeća.

Dovršeno u 13,30 sati.

Zapisnik sastavila PREDSJEDNIK GRADSKOG VIJEĆA

 Mirjana Duganić Ivan Moguš